b'\n_START_ARTICLE_\nVladimir Kav\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nVladimir Kav\xc4\x8di\xc4\x8d se je kot prvi od dveh sinov rodil v delavsko-kme\xc4\x8dki dru\xc5\xbeini. Otro\xc5\xa1tvo je pre\xc5\xbeivel pri sorodnikih v \xc5\xbdireh, kjer je bil njegov u\xc4\x8ditelj o\xc4\x8detov prijatelj Anton Jobst. Osnovno \xc5\xa1olo je zaradi vojne obiskoval v razli\xc4\x8dnih krajih. Ker je bil med vojno uni\xc4\x8den njegov rojstni list, mu je u\xc4\x8ditelj napisal potrdilo o \xc5\xa1olanju, s katerim se je lahko vpisal na klasi\xc4\x8dno gimnazijo v Ljubljano. Na gimnaziji je bil aktiven v mladinskem klubu Karel Destovnik Kajuh, ustanovil in urejal je dija\xc5\xa1ko glasilo Na\xc5\xa1a rast, sodeloval pa \xc5\xa1e pri revijah Mlada pota in Problemi. Po kon\xc4\x8dani gimnaziji se je vpisal na pravno fakulteto, kjer je leta 1958 diplomiral. Ta poklic je izbral zato, da bi se lahko \xc4\x8dim bolj posvetil pisanju. Kot pravnik je bil zaposlen pri RTV Slovenija. Bil je \xc5\xa1e urednik in direktor zalo\xc5\xbebe Borec, direktor Jugoslovanske avtorske agencije, opravljal pa je tudi ve\xc4\x8d politi\xc4\x8dnih in dr\xc5\xbeavno-uradni\xc5\xa1kih funkcij s podro\xc4\x8dja kulture \xe2\x80\x93 bil je predsednik skup\xc5\xa1\xc4\x8dine Kulturne skupnosti Slovenije, predsednik Republi\xc5\xa1kega komiteja za kulturo (1986-90) in direktor Zavoda RS za mednarodno znanstveno, tehni\xc4\x8dno, prosvetno in kulturno sodelovanje. Ob sprejetju je bil najmlaj\xc5\xa1i \xc4\x8dlan Dru\xc5\xa1tva jugoslovanskih pisateljev. Bil je sourednik revije Prostor in \xc4\x8das, do upokojitve pa \xc5\xa1e urednik revije Zveze zdru\xc5\xbeenj borcev za vrednote NOB Svobodna misel.\n_START_SECTION_\nNagrade\n_START_PARAGRAPH_\nLeta 1976 so mu dodelili nagrado Pre\xc5\xa1ernovega sklada za roman Zapisnik, a je bila zaradi sporne tematike preklicana. Prejel jo je dve leti pozneje za roman Pustota, leta 1977 pa \xc5\xa1e Pre\xc5\xa1ernovo nagrado gorenjskih ob\xc4\x8din. _NEWLINE_Pre\xc5\xa1ernovo nagrado je prejel za \xc5\xbeivljenjsko delo leta 2014. Dobil je \xc5\xa1e Kajuhovo (dvakrat) in \xc5\xbdupan\xc4\x8di\xc4\x8devo nagrado (2005).'